J. Ivančo, poslanec: (2007-05-09):
Vládny návrh zákona sa nazýva zákon, ktorým sa mení a dopĺňajú niektoré zákony v súvislosti so zrušením krajských úradov. Keď som si však pozorne prečítal tento návrh, tak uvažujem, že v druhom čítaní by možno stálo za zmienku navrhnúť zmenu samotného názvu zákona, a to na zákon, ktorým sa menia a dopĺňajú niektoré zákony v súvislosti s premenovaním krajských úradov na obvodné úrady v sídle kraja. Pán minister, myslím si, že takýto názov by lepšie vystihoval skutočnosti, ktoré sú uvedené v predmetnom návrhu. Návrh obsahuje zmenu asi 23 zákonov. V tomto čísle som nezrátal všetky tie zmeny a doplnky už tých primárnych zákonov, ale mení sa vlastne viac ako 100 paragrafov. Ako som uviedol, najčastejším slovným spojením v návrhu je slovné spojenie: krajský úrady sa nahrádzajú vo všetkých tvaroch spojením obvodný úrad v sídle kraja. Viac ako 20-krát sa tento text uvádza v predloženom návrhu. Myslím si, že to nie je zmena alebo, ak je to zmena, tak je to zmena len pre populistický sľub a faktom je a bude, že to nie zrušenie krajských úradov, ale premenovanie krajských úradov na obvodné úrady v sídle kraja. Nič sa nemení. Vo výkone kompetencií, ak si spomenieme na programové vyhlásenie vlády, ktoré hovorí, že vláda zruší krajské úrady, ktorých kompetencie prejdú na územnú samosprávu, tak v predmetnom návrhu sa o presune kompetencií na samosprávu nehovorí absolútne nič. Nie je ani pravda to, čo sa uvádza v dôvodovej správe, že prevažná väčšina kompetencií prechádzali na miestnu štátu správu. Je to len taká slovná hračka, pretože prevažná časť kompetencií prechádza na obvodné úrady síce, ale je tam osobitne vyšpecifikované postavenie, ako som už povedal, obvodného úradu v sídle kraja, ktorý bude mať iné postavenia ako ďalšie obvodné úrady. Práve na obvodný úrad v sídle kraja, ako som uviedol, sa viaže viacero minulých kompetencií bývalých krajských úradov. Ak pôjdeme do detailov, tak zo zmien asi 100 paragrafov je pomer 70  % pre obvodné úrady v sídle kraja a nejakých slabých 30 % ide na obvodné úrady ostatné. Asi jediným reálnym posilnením právomocí a možno aj ľudovo povedané sily obvodných úradov je to, že obvodné úrady mimo sídla kraja budú mať právnu subjektivitu. Pán minister, za perlu pokladám to, že v súvislosti so zrušením alebo, ako by som to ja nazval, premenovaním krajských úradov sa mení v čl. 20 zákon č. 387/2002 o riadení štátu v krízových situáciách mimo času vojny, no, čo je zarážajúce, že v predmetnom návrhu sa nemení zmena alebo nemení sa ústavný zákon č. 227/2002 o riadení štátu v čase vojny a vojnového stavu. Akokoľvek by sme vojnu nechceli a nepredpokladám, že niekto v tejto stále by uvažoval v tejto chvíli nad vojnovým stavom, tak tento ústavný zákon však podľa znenia čl. 5 ods. 1 rieši aj činnosť orgánov štátu pri núdzovom stave, ktorý potenciálne predpokladá sa vyhlásiť aj napríklad v dôsledku živelnej pohromy, priemyselnej havárie alebo aj teroristického útoku. V čl. 9 predmetného ústavného zákona sa hovorí o nezastupiteľnosti členov bezpečnostnej rady, pritom prednosta krajského úradu je nielenže členom bezpečnostnej rady kraja, ale je predsedom bezpečnostnej rady a v tejto súvislosti, v tomto kontexte predložený návrh nehovorí absolútne nič čo ďalej s bezpečnostnou radou kraja. Vážený pán minister, riadenie štátu v núdzovom stave pravdepodobne nepokladáte za vhodné zmienky a pri návrhu na doplnenie zákonov súvisiacich so zrušením krajských úradov skutočne ani jedno slovo o tom, takže podľa môjho názoru dôjde v prípade krízy k znefunkčneniu bezpečnostnej rady kraja, ktorá práve zasadá a rokuje vtedy, keď je štát aj v núdzovom režime, podotýkam aj vtedy. Dokonca ukladá úlohy aj iným orgánom štátnej správy v svojej územnej pôsobnosti a tým, že vzniká obvodný úrad v sídle kraja, tak sa na územnej pôsobnosti vlastne nič nemení, tak by ma zaujímalo, ako sa bude riešiť vydávanie pokynov iným orgánom štátnej správy v územnej pôsobnosti kraja. Podľa predkladateľov sa jednoducho nebude uplatňovať ústavný zákon, čo mi nič iné nezostáva, len povedať, že je to skutočne legislatívna úroveň práce, ak budeme ignorovať ústavný zákon. Nie je to v poriadku ani z praktického hľadiska, pretože tak sa pýtam, kto bude zodpovedať za škody, nedajbože za obete na životoch, ktoré hrozia aj z toho, že nebude mať kto uložiť úlohy, ako som povedal, iným orgánom štátnej správy v čase núdze alebo prírodnej katastrofy, teroristického útoku a podobne. Teda rád by som dostal aj odpoveď na túto otázku, kto bude zodpovedný za riadenie kraja v takomto prípade a za koordináciu činností, ak nebudeme mať funkčnú bezpečnostnú radu. Záver z toho je jednoznačný. Týmto predloženým návrhom sa narúša stabilita usporiadania štátnej správy, ruší sa jediný koordinačný orgán územnej správy, ktorý bol menovaný vládou, myslím prednostu krajského úradu a, samozrejme, že ako som povedal, vznikajú vážne bezpečnostné riziká. Premaľovanie tabule krajský úrad na obvodný úrad v sídle kraja, som tak rozmýšľal nad skratkou, ako sa to bude volať, lebo teraz máme skratku KÚ a potom budeme mať asi skratku obuk alebo klobúk, mi to tak pekne nahovára. Ale pravdepodobne to bude konečne niečo pre ľudí. Návrh zbytočný, nekoncepčný, príliš centralistický a podľa mňa aj populistický a absolútne nesúvisiaci s programovým vyhlásením vlády, pretože nič nepresúva na samosprávu. Ďakujem pekne.